Jansen Familie | Stamland / Vroeë Middeleeue
Die uitbreiding van die Frankiese Ryk onder Karel die Grote
Die vroeë Middeleeue - Agtergrand
(Etal) Die fassinerendste tyd in die Europese geskiedenis. Só dink baie mense aan die Middeleeue. 'n Tyd van landhere en lyfeienes, ridders en romantiek, kastele, katedrale, pelgrimstogte, rogbrood, dorpskelms, kinderbruide, onderdrukking en ongeletterdheid. In dié reeks voer Mieliestronk.com jou terug na daardie eeue. In hierdie eerste aflewering word vertel waar dit alles begin het...(etal)
(Etal) EUROPA in die Middeleeue! Probeer jou daardie wêreld voorstel. Huise met hoë dakke gekluister om 'n kerk. Kloosters teen die heuwelhange in stille, landelike omgewings. Sober kastele wat op hoë heuweltoppe hurk.(etal)
(Etal) Ridders met blink wapenrustings wat op perde oor ophaalbrûe rammel of mekaar onverskrokke met lanse bestorm. Landhere wat kleinwild met valke jag, of herte met hul pyle en boë agtervolg.(etal)
(Etal) Baie mense het 'n mooi, romantiese idee van die Middeleeue. Maar die sowat tien eeue waarin hierdie tydperk val, is ook gekenmerk deur 'n jammerlike en patetiese verval van die mens.(etal)
(Etal) Met die "Middeleeue" dui geskiedkundiges die periode aan tussen die antieke en moderne tyd in Wes-Europa. Nogtans is dit moeilik om presies te sê waar alles werklik begin of geëindig het. Daar word egter gewoonlik aanvaar dat dit ingelui is deur die ineenstorting van die Romeinse Ryk in die jare 400 n.C. en afgesluit is met die soeke na en die verbreding van kennis in die jare 1500.(etal)
(Etal) Die Middeleeue word soms verkeerdelik die Donker Eeue genoem, weens die kennelike gebrek aan geleerdheid, veral in die eerste vyf eeue. Dié term word egter vandag nie juis deur kenners gebruik nie, want navor­sing het getoon dat hulle nie heeltemal so "donker" was nie.(etal)
(Etal) In ons reeks oor antieke beskawings word vertel hoe die Romeinse Ryk van omstreeks 160 n.C. en veral in die jare 200 n.C. geteister is deur die invalle van Germaanse volke wat barbare genoem is.(etal)
(Etal) Teen die jare 400 n.C. was die Romeinse Ryk so verswak dat hy nie meer die invallers kon weerstaan nie. In die loop van die eeu is die ryk opgekerf in baie koninkryke wat deur barbaarse opperhoofde regeer is.(etal)
(Etal) Onder Romeinse heerskappy was die mense gewoond aan 'n lewe van orde en reg. Hulle het sterk sentrale en plaaslike regerings gehad met die veiligheid en geborgenheid wat daarmee saamgaan, asook billike verhore.(etal)
Onder die barbare is orde en reg vervang deur bygeloof, chaos en voortdurende oorlogvoering.(etal)
(Etal) Die handel, wat onder die Romeine nuwe hoogtes bereik het, is heeltemal vernietig en die weë na Rome het verbrokkel. Sonder handel en geld moes die mense hulle noodgewonge tot 'n landelike lewenswyse wend om te oorleef.(etal)
(Etal) NÁ die invalle van die barbare was Wes-Europa se ekonomie op 'n stelsel van landgoedere gegrond. Teen die jare 800 was die meeste van die grond verdeel in groot landgoedere wat deur 'n handvol welgestelde landhere besit en beheer en deur arm landvolk bewerk is.(etal)
(Etal) Biskoppe en ander hoë geestelikes wat hul lewe aan die kerk gewy het, het ook oor groot stukke grond regeer en baie soos die landhere geleef.(etal)
(Etal) Op elke landgoed was 'n dorpie van eenvoudige hutte waarin die landvolk gewoon het. Die dorpenaars het omtrent alles geproduseer wat hulle, die landheer en die geestelikes nodig gehad het.(etal)
(Etal) Groot dorpe, wat vanweë die Romeinse handel floreer het, het al hoe onbelangriker geword. Die inwoners het na die plase getrek om werk te kry, en baie groot dorpe het heeltemal van die toneel verdwyn.(etal)
(Etal) Daarmee saam het die kulturele en opvoedkundige bedrywighede tot niet gegaan. Die antieke Griekse en Romeinse geleerheid was so te sê vergete, en vaardighede in die letterkunde, skilderkuns, beeldhou en argitektuur was daarmee heen. Wes-Europa is in "duisternis" gedompel...(etal)